ทิสโก้ชี้ขาขึ้นต้นปี1,400หน้าผาแก้ได้
บล.ทิสโก้คาดคิวอี 4 ดันหุ้นถึง 1,400 จุด เดือน ม.ค.ปีหน้าเร็วกว่าคาด
18 ธ.ค. 2555

บล.ทิสโก้คาดคิวอี 4 ดันหุ้นถึง 1,400 จุด เดือน ม.ค.ปีหน้าเร็วกว่าคาด
นักวิเคราะห์บริษัทหลักทรัพย์ (บล.) ทิสโก้ วิเคราะห์ว่า ดัชนีหุ้นจะยังคงเดินหน้าไปทดสอบระดับ 1,390-1,400 จุด ได้ในช่วง 46 สัปดาห์ข้างหน้า เพราะตลาดหุ้นไทยตอบสนองในเชิงบวกทุกครั้งกับมาตรการผ่อนคลายเชิงปริมาณ (คิวอี) ตามกระแสเงินนอกที่ไหลเข้า 
“คิวอี 4 ที่เพิ่งออกมาคาดหวังผลตอบแทนอยู่ที่ 23% ในช่วง 12 เดือนข้างหน้า และในอดีตตลาดเดือน ธ.ค. มักจะปรับตัวขึ้นในช่วงครึ่งหลัง เนื่องจากเม็ดเงินกองทุนหุ้นระยะยาวกองทุนเพื่อการเลี้ยงชีพและปรากฏการณ์ Santa Claus Rally” 
จากข้อมูลจนถึงวันที่ 13 ธ.ค. และการศึกษาผลกระทบ “January Effect” ตามความสัมพันธ์ระหว่างผลตอบแทนหุ้นกับการซื้อขายสุทธิของต่างชาติ ในเบื้องต้นมีความเชื่อมั่นมากกว่า 70% ที่จะเกิดผลกระทบ “January Effect” ในปี 2556 
อย่างไรก็ดี ความไม่แน่นอนในเรื่องการแก้ปัญหาหน้าผาการคลัง น่าจะทำให้ตลาดอาจสะดุดลงชั่วคราว แต่ดอยช์แบงก์มองว่ามีโอกาส 60% ที่สหรัฐจะสามารถผ่านพ้นวิกฤตได้ก่อนสิ้นปีนี้ ดังนั้นการอ่อนตัวของราคาหุ้นเป็นโอกาสทยอยสะสมเล่นรอบใหม่
ตลาดหลักทรัพย์แห่งประเทศไทย และฟุตซี่ กรุ๊ป (FTSE) ประกาศผลการทบทวนรายชื่อหุ้นชุดใหม่ที่ใช้ในการคำนวณ FTSE SET Index Series สำหรับรอบครึ่งแรกของปี 2556 โดยคงหุ้นชุดเดิมที่ใช้คำนวณดัชนี FTSE SET LargeCap ขณะที่เพิ่มหุ้นเข้าคำนวณดัชนี FTSE SET Shariah และดัชนี FTSE SET MidCap อย่างละ 7 ตัว และ FTSE SET SmallCap จำนวน 15 ตัว มีผลตั้งแต่วันที่ 24 ธ.ค. 2555 เป็นต้นไป